Viorica Dăncilă

Vasilica-Viorica Dăncilă (født 16. desember 1963 i Roşiori de Vede i Romania) er en rumensk politiker fra Det sosialdemokratiske partiet. Hun var landets statsminister fra 29. januar 2018 til 4. november 2019.

Liv og virke

Bakgrunn 
Viorica Dăncilă er utdannet ved Institutul de Petrol și Gaze i Ploiești (1983–1988) og studerte fra 2003 til 2006 ved Școala Națională de Studii Politice și Administrative i București, der hun tok mastergrad i europeisk offentlig forvaltning. Hun har arbeidet som lærer i videregående skole og i olje- og gassindustrien fram til hun ble EU-politiker.

Politiker 
Dăncilă ble medlem av Det sosialdemokratiske partiet i 1996. Hun var medlem av kommunestyret i Videle og fylkestinget i Teleorman før hun i 2009 ble medlem av Europaparlamentet. I Europaparlamentet satt Dăncilă i gruppen for Det progressive forbund av sosialdemokrater.  I det sosialdemokratiske partiet har hun vært aktiv i kvinneorganisasjonen og ble i 2005 innvalgt i den sentrale partiledelsen.

Statsminister: Viorica Dăncilă ble 29. januar 2018 valgt som statsminister av Romanias parlament, forøvrig etter indre stridigheter i eget parti. Hun etterfulgte Mihai Tudose, som gikk av etter en konflikt med partilederen Liviu Dragnea. Dăncilă ble ansett som en nær alliert av Dragnea. I 2017 forsvarte Dăncilă endringer i korrupsjonslovgivningen som kritikere mente ville gjøre det vanskeligere å rettsforfølge korrupsjon på høyt nivå. 

I oktober 2019 fikk et mistillitsforslag mot regjeringen hennes flertall i parlamentet. Hun ble 4. november 2019 etterfulgt som statsminister av Ludovic Orban.

Referanser

Eksterne lenker 
 
 

Rumenske politikere
Romanias statsministre
Medlemmer av Europaparlamentet
Personer fra Teleorman